**ΕΛΛΗΝΙΚΗ ΔΗΜΟΚΡΑΤΙΑ**



**ΓΕΩΠΟΝΙΚΟ ΠΑΝΕΠΙΣΤΗΜΙΟ ΑΘΗΝΩΝ**

**ΤΜΗΜΑ ΔΙΕΘΝΩΝ & ΔΗΜΟΣΙΩΝ ΣΧΕΣΕΩΝ**

Ιερά Οδός 75, 118 55, Αθήνα

Πληροφορίες: Κατερίνα Μαυραγάνη

Tηλ.: 210 5294841

Διεύθυνση ηλεκτρονικού ταχυδρομείου:

public.relations@aua.gr

 Αθήνα, 08 Οκτωβρίου 2024

**ΔΕΛΤΙΟ ΤΥΠΟΥ**

**Συμμετοχή του Γεωπονικού Πανεπιστημίου Αθηνών στο 34ο Ετήσιο Συνέδριο της Ευρωπαϊκής Ένωσης Διεθνούς Εκπαίδευσης (EAIE)**

Το Γεωπονικό Πανεπιστήμιο Αθηνών (Γ.Π.Α.) και το Ευρωπαϊκό Πανεπιστήμιο για την Ευφυή Αειφόρο Διαχείριση της Αστικής Παράκτιας Ζώνης, **EU-CONEXUS**, συμμετείχαν στο 34ο Ετήσιο Συνέδριο και Έκθεση της **Ευρωπαϊκής Ένωσης Διεθνούς Εκπαίδευσης** (**European Association for International Education – EAIE**), που πραγματοποιήθηκε στην Τουλούζη της Γαλλίας κατά το διάστημα 17 έως 20 Σεπτεμβρίου 2024. Το EAIE αποτελεί ένα από τα σημαντικότερα ευρωπαϊκά συνέδρια τριτοβάθμιας εκπαίδευσης και φιλοξένησε περισσότερες από 240 συνεδρίες και δραστηριότητες, πάνω από 200 περίπτερα και περισσότερους από 7,300 συμμετέχοντες. Ο βασικός στόχος του, ήταν να αποτελέσει ένα διεθνές σημείο συνάντησης επαγγελματιών τριτοβάθμιας εκπαίδευσης, προσφέροντας ευκαιρίες δικτύωσης και ανάπτυξης συνεργασιών.

Στο πλαίσιο της εκδήλωσης, το Ευρωπαϊκό Πανεπιστήμιο **EU-CONEXUS** είχε τη δική του παρουσία με περίπτερο, στελεχωμένο από εκπροσώπους των εννέα (9) πανεπιστημίων-εταίρων του, προερχόμενους από το Πανεπιστήμιο La Rochelle της Γαλλίας, το Γεωπονικό Πανεπιστήμιο Αθηνών της Ελλάδας, το Καθολικό Πανεπιστήμιο της Βαλένθια της Ισπανίας, το Πανεπιστήμιο της Κλαϊπέντα της Λιθουανίας,  το Πανεπιστήμιο του Ζαντάρ της Κροατίας, το Τεχνικό Πανεπιστήμιο Πολιτικών Μηχανικών Βουκουρεστίου της Ρουμανίας, το Tεχνολογικό Ινστιτούτο Γουότερφορντ  της Ιρλανδίας, το Πανεπιστήμιο του Ροστόκ της Γερμανίας και το Πανεπιστήμιο Frederick της Κύπρου. Το **Γεωπονικό Πανεπιστήμιο Αθηνών** εκπροσώπησε η κ. **Φωτεινή Παραδείση**, Υπεύθυνη Επικοινωνίας του Γ.Π.Α. για το EU-CONEXUS. Μαζί με τους υπόλοιπους εκθέτες – που περιλάμβαναν πανεπιστήμια, διεθνείς πανεπιστημιακές συμμαχίες, υπηρεσίες για φοιτητές και προσωπικό, εταιρείες και εθνικούς φορείς – διένειμαν έντυπο ενημερωτικό υλικό και παρείχαν πληροφορίες στους επισκέπτες για τις μοναδικές ευκαιρίες διεθνοποίησης που προσφέρει το Ευρωπαϊκό Πανεπιστήμιο.

Ιδιαίτερη έμφαση δόθηκε στο **Κοινό Μεταπτυχιακό Πρόγραμμα Σπουδών Erasmus Mundus** με τίτλο «**Θαλάσσια Βιοτεχνολογία**», το οποίο αποσκοπεί στην παροχή εκπαίδευσης υψηλού επιπέδου σε ειδικούς τομείς, όπως τα Καινοτόμα Βιοπροϊόντα για το Μέλλον (Innovative Bioproducts for Future), η Μπλε Βιομάζα (Blue Biomass), τα Θαλάσσια Βιοδιυλιστήρια (Marine Biorefinery) και η Βιοτεχνολογία Υδατοκαλλιεργειών (Aquaculture Biotechnology). Mέσω σύγχρονων μεθόδων εκπαίδευσης το συγκεκριμένο πρόγραμμα εφοδιάζει τους φοιτητές με ισχυρό επιστημονικό υπόβαθρο, καθώς και την ικανότητα να προσαρμόζονται στις εξελίξεις της τεχνολογίας και της επιστήμης. Επιπλέον, στοχεύει στην ενίσχυση της συνεργασίας μεταξύ πανεπιστημίων, βιομηχανίας και ερευνητικών ινστιτούτων, προετοιμάζοντας τους αποφοίτους να ανταποκριθούν σε παγκόσμιες προκλήσεις.

Με τη συμμετοχή του στο EAIE, το Γεωπονικό Πανεπιστήμιο Αθηνών υπογράμμισε τη δέσμευσή του για διεθνοποίηση και ανάπτυξη συνεργασιών που προάγουν την αριστεία στην εκπαίδευση, την έρευνα και την καινοτομία, ενισχύοντας περαιτέρω την παρουσία του στον διεθνή ακαδημαϊκό χάρτη.